FI Euroopan unionin virallinen lehti C 236/29

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 236/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”AGLIO DI VOGHIERA”

EY-N:o: IT-PDO-0005-0638-30.07.2007

SMM ( ) SAN (X)

1. Nimi:

”Aglio di Voghiera”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattu alkuperänimitys ”Aglio di Voghiera” on peräisin Voghieran valkosipulin ekotyypistä. Valkosipuli on kirkkaan valkoinen ja tasainen, ja siinä on harvoin vaaleanpunaisia juovia. Kynsiä ympäröivät kuoret ovat väriltään valkoiset, ja niissä on joskus voimakkuudeltaan vaihtelevia vaaleanpunaisia juovia. Valkosipuli on muodoltaan pyöreä, säännöllinen ja yhtenäinen, hieman litistynyt juurakon liittymiskohdasta. Se koostuu vaihtelevasta määrästä toisiinsa tiiviisti liittyviä kynsiä, jotka ovat täysin kiinni toisissaan ja joiden ulkoreuna on tyypillisen kaareva. Kulutukseen laskettaessa Aglio di Voghieran valkosipuleiden on oltava terveitä ja vapaita mädästä ja tuholaisista, puhtaita ja tiiviitä; niissä ei saa olla pakkasen ja auringon aiheuttamia vaurioita eikä ulkoisesti näkyviä versoja, niissä ei saa olla tavanomaisesta poikkeavaa ulkoista kosteutta eikä vieraita hajuja tai makuja. SAN:n ”Aglio di Voghiera” voi saada ainoastaan luokkaan ”Extra” kuuluva valkosipuli, joka on kooltaan vähintään 45 mm, ja luokkaan ”Prima” kuuluva valkosipuli, joka on kooltaan vähintään 40 mm. Aglio di Voghiera saadaan tuoda markkinoille seuraavan tyyppisenä: TUORE/VIHREÄ VALKOSIPULI, jonka varsi on vihreä ja jäykkä niskasta ja jonka uloimmat kuoret ovat tuoreet; valkosipuli on väriltään valkoinen tai norsunluun valkoinen ja sisältää mahdollisesti vaaleanpunaisia juovia; juuret ovat lähes valkoiset. PUOLIKUIVA VALKOSIPULI: varsi ei ole täysin kuiva ja on väriltään valkeaan vivahtavan vihreä, ei kovin jäykkä niskasta; uloimmat kuoret eivät ole täysin kuivat, valkoisessa tai norsunluun valkoisessa valkosipulissa voi olla vaaleanpunaisia juovia; juuret ovat lähes valkoiset. KUIVA VALKOSIPULI: kuiva, lähes valkoinen varsi, rakenteeltaan hauras, uloimmat kuoret ja kunkin kynnen kuoret ovat täysin kuivat, valkosipuli on väriltään valkoinen ja kynnet näkyvät selvästi, juuret ovat väriltään norsunluun valkoiset.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden on tapahduttava ehdottomasti tuotantoalueella, koska Aglio di Voghieran erityispiirteet perustuvat sekä tuottajien osaamiseen että alueen ilmasto-olosuhteisiin ja maalajeihin.

3.6 Viipalointia, raastamista, pakkaamista jne. koskevat erityiset säännöt:

Vihreä/tuore tuote saadaan tuoda markkinoille nostopäivänä ja aina viidenteen päivään nostopäivästä, puolikuiva tuote kuudennesta kymmenenteen päivänä nostopäivästä ja kuiva tuote 11. päivästä alkaen. Kaikki tuotanto pidetään kaupan LETTEINÄ (TRECCIA), joissa on 5–18 valkosipulia ja jotka painavat 400–900 g, EKSTRA-LETTEINÄ (TRECCIA EXTRA), joissa on 8–80 valkosipulia ja jotka painavat 1–5 kg, VERKKOINA (RETINO), joissa on vaihteleva määrä valkosipuleita ja jotka painavat 100–500 g, PUSSEINA TAI SÄKKEINÄ (SACCHI), joissa on vaihteleva määrä valkosipuleita ja jotka painavat 1–5 kg, PIKKULETTEINÄ (TRECCINA), joissa on 3–5 valkosipulia ja jotka painavat 150–500 g, tai YKSITTÄISINÄ VALKOSIPULEINA (BULBO SINGOLO), jotka painavat 50–100 g. Pakkaukset valmistetaan verkosta, puusta, muovista, pahvista, paperista ja luontaisista kasviperäisistä materiaaleista. Pakkauksena käytettävät astiat on suljettava siten, ettei sisältöä voida ottaa ulos rikkomatta pakkausta. Varsi ja juuret on leikattava yksittäisistä valkosipuleista kokonaan irti. Pakkaaminen on suoritettava huolellisesti, jotteivät valkosipulit rikkoudu kuljetuksen ja liian kovakouraisen käsittelyn aikana eivätkä pintakelmut hajoa osiin, mikä aiheuttaisi homehtumisen ja tuotteen pilaantumisen riskin.

3.7 Merkintöjä koskevat erityiset säännöt:

Kussakin pakkauksessa on oltava samalle puolelle painetuin luettavin ja lähtemättömin kirjaimin merkityt tiedot, joiden avulla voidaan tunnistaa pakkaaja tai toimittaja. Lisäksi pakkauksiin on merkittävä muita tietoja suuremmin kirjaimin nimitys ”Aglio di Voghiera” sekä maininta ”suojattu alkuperänimitys” tai vastaava kirjainlyhenne ”DOP” (SAN) ja yhteisön logo. Yksittäiskappaleissa on oltava etiketti, jossa on oltava nimitys ”Aglio di Voghiera” ja kirjainlyhenne ”DOP” (SAN), yhteisön logo ja tuottajan nimi. Logo on muodoltaan pyöreä ja väriltään kirkkaan vaaleansininen. Se koostuu kuviosta, joka kuvaa puolikasta valkosipulin kynttä, jonka keskelle on piirretty kirjain V. Kynsi on pohjaltaan keltainen, ja siinä on tummempia verkkomaisia viivoja. Ympyrään on kirjoitettu vinoon mustalla teksti ”Aglio di Voghiera”. Ylhäällä ympyrän sisällä on mustalla kirjoitettu lyhenne ”D.O.P.” (SAN). Ainoastaan mainonnassa saadaan käyttää mustavalkoista versiota, missä yhteydessä pyöreää logoa ympäröi musta viiva. Kun logo painetaan etikettiin, sen on täytettävä 1/3 etiketin koko alasta.

4. Maantieteellisen alueen tarkka rajaus:

Aglio di Voghieran tuotantoalue käsittää seuraavat Ferraran maakunnan kunnat: Voghiera, Masi Torello, Portomaggiore, Argenta ja Ferrara.

5. Yhteys maantieteelliseen alueeseen:

5.1 Maantieteellisen alueen erityisyys:

Aglio di Voghieran viljelyalue on tasankoaluetta ja sijaitsee jokien välisessä suistoisessa altaassa, joka tarjoaa ihanteellisen ilmaston tuotteen kasvulle. Maaperä on pääosin savimaata, runsassavista hiekkamaata ja liejuista hiekkamaata. Jokiperäisen hiekan suuri määrä parantaa maan luontaista vedenläpäisyä, ja tämä ominaisuus edistää valkosipulin kasvua ja kehittymistä suojaten sitä mädältä. Ilmastolle on ominaista muita tasankoja pienempi sademäärä ja sateiden painottuminen kesän sijasta kevääseen. Kuumat ja aurinkoiset kesät suosivat korjuuta, ja Ferraran alueen tyypillisiin kosteusoloihin yhdistettyinä ne mahdollistavat Aglio di Voghieran vähittäisen ja hitaan kuivumisen.

5.2 Tuotteen erityisyys:

”Aglio di Voghieran” erityisominaisuudet ovat kirkkaan valkoinen väri, valkosipulin suuri koko ja pyöreys, säännöllisyys, toisiinsa tiiviisti liittyvät kynnet ja ennen kaikkea hyvä säilyvyys. Kemiallisessa koostumuksessa on tasapainoisessa suhteessa rikkiyhdisteitä sisältäviä eteerisiä öljyjä, entsyymejä, B-vitamiinia, mineraalisuoloja ja flavonoideja. Yhtä merkittävänä ominaispiirteenä on erityinen geneettinen perimä, joka on osoitettu DNA:n amplifikaatiotekniikoiden avulla. Se perustuu sukupolvelta toiselle siirtyneitä menetelmiä käyttävään luonnolliseen valintaan.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Aglio di Voghieran ominaisuudet juontuvat sekä ympäristöön liittyvästä voimakkaasta syy-seuraussuhteesta että inhimillisistä tekijöistä. Edellä 5.2 kohdassa yksilöidyt tuotteen tyypilliset ominaisuudet on katsottava viljelysmaiden ansioksi. Savimaat, runsassaviset hiekkamaat ja liejuiset hiekkamaat ja niiden sisältämä jokiperäinen hiekka edistävät vedenläpäisyä maaperässä, lisäävät valkosipulien säilyvyyttä ja kasvukorkeutta, tuottavat kirkkaan valkoisen värin ja ennen muuta valkosipuleille ominaisen säännöllisen ja tiiviin muodon. Kasvullinen lisääminen parhaista valkosipuleista peräisin olevien kylvökynsien avulla tuottaa entsyymien, vitamiinien ja mineraalisuolojen tasapainoisen yhdistelmän, jonka ansiosta tämän valkosipulin geneettinen perimä on aivan erityinen. Kuten edellä todetaan, tämä perustuu Aglio di Voghieraan liittyvään toiseen voimakkaaseen syy-seuraussuhteeseen eli inhimilliseen tekijään. Ihmiset ovat nimittäin aina kiinnittäneet erityistä huomiota kastelutekniikoihin kylvö- ja korjuukauden aikana. Osaaminen on kertynyt vuosien mittaan taidon siirtyessä isältä pojalle: edelliseltä viljelykaudelta on valittu käsin parhaat valkosipulit lisäysmateriaaliksi ja kiinnitetty huomiota valkosipulien kokoon ja terveyteen sekä työstetty ja käsitelty korjatut valkosipulit käsin taitavasti nipuiksi, leteiksi, pikkuleteiksi ja yksittäisiksi valkosipuleiksi, jotka maistuvat maukkailta ruoissa. Vanhasta Voghenzasta niin viime aikoina kuin aiemminkin tehdyt arkeologiset löydöt osoittavat, että keskus on ollut johtavassa asemassa Pojoen suistossa jo 600-luvulla jKr. Sydänkeskiajan lopulla ferraralainen Esten ruhtinassuku elvytti Voghieran alueen. Este-suvun mailla kannustettiin kaikenlaiseen seudulla menestyvään viljelyyn ja kiinnitettiin erityistä huomiota puutarhakasveihin, kuten salaatteihin, yrtteihin ja maustekasveihin, ennen muuta valkosipuliin. Vaikka Esten suku vuonna 1598 väistyi, maanviljelyn alalla kertynyt kokemus ei unohtunut, sillä muut kuuluisat maanomistajat panivat merkille näiden hedelmällisten maiden arvon vanhan Pojoen uoman varrella, ja juuri se mahdollistaa nykyäänkin pitkälle erikoistuneen viljelyn, muun muassa valkosipulin viljelyn.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 30 päivänä toukokuuta 2007 Italian tasavallan virallisen lehden numerossa 124 ehdotuksen suojatun alkuperänimityksen ”Aglio di Voghiera” hyväksymiseksi.

Eritelmän täydellinen teksti on saatavissa:

joko seuraavan linkin kautta http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai